**PREDKLADACIA SPRÁVA**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v spojitosti s čl. 31 ods. 1 Legislatívnych pravidiel vlády Slovenskej republiky podpredseda vlády Slovenskej republiky, ktorý neriadi ministerstvo predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Tomáša Lehotského, Vladimíry Marcinkovej, Mariána Viskupiča, Vladimíra Ledeckého a Michala Luciaka na vydanie zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov (tlač 1154).

Návrh zákona nie je predmetom vnútrokomunitárneho pripomienkového konania.

**Všeobecne**

Podľa dôvodovej správy je cieľom predkladaného návrhu doplniť do zákona č. 222/2022 Z. z. o štátnej podpore nájomného bývania a o zmene a doplnení niektorých zákonov (ďalej len „zákon“) povinnosť zápisu investičného partnera, prenajímateľa a právnickej osoby podľa § 6 ods. 3 písm. b) zákona do registra partnerov verejného sektora. Tým sa má podporiť transparentnosť právnych vzťahov vznikajúcich v súvislosti so štátnou podporou nájomného bývania.

**Stanovisko**

Podpredseda vlády Slovenskej republiky, ktorý neriadi ministerstvo k predloženému poslaneckému návrhu zákona uvádza:

Zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov jasne vymedzuje, kto má byť, ako partner verejného sektora, zapísaný v registri partnerov verejného sektora. Sú to subjekty, ktoré sú prijímateľom finančných prostriedkov z verejných rozpočtov, ktoré prijímajú plnenie, ktorého predmetom je majetok, práva k majetku alebo iné majetkové práva verejného subjektu, ktoré získali zákazku vo verejnom obstarávaní, ktoré sú poskytovateľom zdravotnej starostlivosti, ktorý má so zdravotnou poisťovňou uzavretú zmluvu o poskytovaní zdravotnej starostlivosti alebo ďalšie subjekty v obdobných situáciách.

Návrh zákona pôvodne obsahoval požiadavku, aby prenajímateľ, čiže subjekt, ktorý bude vo výlučnej vlastníckej kontrole investičného partnera, bol zapísaný v registri partnerov verejného sektora, keďže štátom podporované nájomné bývanie malo byť podľa pôvodného návrhu zákona podporované zo strany štátu zriadením tzv. garančného fondu. Vzhľadom na to, že z návrhu zákona bolo v ďalšom legislatívnom procese vypustené zriadenie tohto garančného fondu, odstránilo sa tak jediné finančné prepojenie medzi verejným sektorom (prostredníctvom Agentúry štátom podporovaného nájomného bývania ako pôvodne zamýšľaným zriaďovateľom garančného fondu) a spoločnosťami prenajímateľov, beneficientom ktorého mali byť práve prenajímatelia, odpadol aj dôvod, aby boli prenajímatelia zapisovaní do registra partnerov verejného sektora. Toto bolo potvrdené aj na expertnom rokovaní zástupcov úradu podpredsedu vlády, ktorý neriadi ministerstvo so zástupcami Ministerstva spravodlivosti SR. Z tohto dôvodu bola požiadavka na povinnú registráciu prenajímateľa, ktorý nebude v žiadnom vzťahu so štátom, nedostane ani nepriamo žiadnu štátnu podporu, vypustená v rámci schvaľovania predmetného zákona a to pozmeňujúcim návrhom, ktorému zástupcovia všetkých vtedajších koaličných strán venovali pozornosť vysoko prevyšujúcu oproti iným pozmeňujúcim návrhom.

Vzhľadom na tieto skutočnosti je zrejmé, že subjekty podľa predloženého poslaneckého návrhu, teda investičný partner, prenajímateľ a právnická osoba podľa § 6 ods. 3 písm. b) zákona, nespadajú do týchto kategórií. Nepôjde o subjekty, ktoré by mali ako také podliehať povinnosti zápisu do registra partnerov verejného sektora. Z tohto dôvodu nesúhlasíme s predloženým poslaneckým návrhom.

**Pripomienkové konanie**

Poslanecký návrh zákona bol predmetom pripomienkového konania v dňoch od 13. októbra 2022 do 21. októbra 2022, v rámci ktorého bolo uplatnených sedem pripomienok, z toho dve zásadné pripomienky. Zásadné pripomienky uplatnilo Ministerstvo financií Slovenskej republiky a Ministerstvo spravodlivosti Slovenskej republiky. Obyčajné pripomienky uplatnila Generálna prokuratúra Slovenskej republiky (1), Ministerstvo financií Slovenskej republiky (3) a Ministerstvo hospodárstva Slovenskej republiky (1).

**Ministerstvo financií Slovenskej republiky** vo svojej zásadnej pripomienke v súvislosti s čl. I bodom 3 § 6 ods. 15 časťou vety pred bodkočiarkou poukazuje, že na skutočnosť, že okrem priamo uplatniteľných právnych predpisov Európskej únie iba zákon č. 222/2004 Z. z. o dani z pridanej hodnoty v znení neskorších predpisov (zákon o DPH) upravuje daň z pridanej hodnoty. Z tohto dôvodu považuje znenie navrhovaného odseku 15 pred bodkočiarkou za nesúladné s ustanovením § 27 ods. 3 zákona o DPH, keďže prípadným doplnením zákona č. 222/2022 Z. z. v navrhovanom znení by došlo k ustanoveniu dodatočných podmienok uplatňovania zníženej sadzby DPH vo vzťahu k právnickej osobe podľa § 6 ods. 3 písm. b) zákona č. 222/2022 Z. z., čo by však bolo priamo v rozpore s podmienkami uplatnenia zníženej sadzby DPH ustanovenými zákonom o DPH. Pokiaľ ide o osobu prenajímateľa, Ministerstvo financií Slovenskej republiky ďalej podotýka, že ak osoba prenajímateľa nebude mať v čase plnenia štatút prenajímateľa na účely zákona č. 222/2022 Z. z., uplatnenie zníženej sadzby DPH podľa § 27 ods. 3 zákona o DPH nie je možné.

S touto zásadnou pripomienkou sa predkladateľ stotožňuje.

**Ministerstvo spravodlivosti Slovenskej republiky** vo svojej zásadnej pripomienke uvádza, že má za to, že povinnosť zápisu investičného partnera, prenajímateľa a právnickej osoby podľa § 6 ods. 3 písm. b) zákona č. 222/2022 Z. z. o štátnej podpore nájomného bývania a o zmene a doplnení niektorých zákonov do registra partnerov verejného sektora zabezpečí transparentnosť schémy právnych vzťahov, ktoré vznikajú v súvislosti so štátnou podporou nájomného bývania. Podľa ministerstva spravodlivosti Slovenskej republiky je potrebné, aby vláda Slovenskej republiky mala dostatočné informácie o možných budúcich investičných partneroch v prípade rozhodovania o schválení konkrétneho investičného partnera. Ministerstvo ďalej poznamenáva, že subjekty, ktoré sú súčasťou týchto právnych vzťahov čerpajú určité výhody (napr. znížená sadzba dane z pridanej hodnoty na obstaranie nájomného bytového domu), čo môžeme považovať za plnenie analogické prijímaniu štátnej pomoci. Z uvedeného dôvodu preto odporúča prehodnotiť nesúhlasné stanovisko vlády a naopak vysloviť súhlas s poslaneckým návrhom zákona.

Predkladateľ prehodnotil návrh nesúhlasného stanoviska vlády SR podľa tejto zásadnej pripomienky a dospel k záveru, že ďalej trvá na svojom stanovisku. V súvislosti s výberom budúcich investičných partnerov a v nadväznosti na túto zásadnú pripomienku je potrebné uviesť, že vláda Slovenskej republiky podľa § 6 ods. 1 písm. a) zákona č. 222/2022 Z. z. **o štátnej podpore nájomného bývania a o zmene a doplnení niektorých zákonov schvaľuje na návrh Agentúry** štátom podporovaného nájomného bývania kritéria výberu investičných partnerov.

**Ministerstvo hospodárstva Slovenskej republiky** vo svojej obyčajnej pripomienke odporúča vypracovať aktuálny formulár Doložky vybraných vplyvov účinný od 10. júna 2022, ktorý je potrebné vyplniť vo všetkých častiach.

V súvislosti s touto pripomienkou upozorňujeme, že Jednotná metodika na posudzovanie vybraných vplyvov sa nevzťahuje na poslanecké návrhy zákonov. Zároveň upozorňujeme, že predkladateľ týmto poslaneckým návrhom zákona nedisponuje a predložené sprievodné materiály k poslaneckému návrhu zákona nie je možné zmeniť.

**Záver**

**Podpredseda vlády Slovenskej republiky, ktorý neriadi ministerstvo odporúča vláde Slovenskej republiky vysloviť n e s ú h l a s  s návrhom poslancov Národnej rady Slovenskej republiky „Návrh poslancov Národnej rady Slovenskej republiky Tomáša Lehotského, Vladimíry Marcinkovej, Mariána Viskupiča, Vladimíra Ledeckého a Michala Luciaka na vydanie zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov (tlač 1154)“.**